CELEX: 52016PC0295
Language: da
Date: 2016-05-18 00:00:00
Title: Henstilling med henblik på RÅDETS AFGØRELSE om ophævelse af afgørelse 2010/401/EU om et uforholdsmæssigt stort underskud i Cypern

EUROPA-KOMMISSIONEN
            Bruxelles, den 18.5.2016
            COM(2016) 295 final
            Henstilling med henblik på
            RÅDETS AFGØRELSE
            om ophævelse af afgørelse 2010/401/EU om et uforholdsmæssigt stort underskud i Cypern
            
               
         
         
            
            
            
               Henstilling med henblik på
            
            
               RÅDETS AFGØRELSE
            
            
               om ophævelse af afgørelse 2010/401/EU om et uforholdsmæssigt stort underskud i Cypern
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 126, stk. 12,
            
            
               under henvisning til henstilling fra Europa-Kommissionen og
            
            
               ud fra følgende betragtninger: 
            
            
               (1)På grundlag af en henstilling fra Kommissionen fastslog Rådet i afgørelse 2010/401/EU
                  1
                af 13. juli 2010 i overensstemmelse med traktatens artikel 126, stk. 6, at der forelå et uforholdsmæssigt stort underskud i Cypern. Rådet konstaterede, at Cyperns offentlige underskud i henhold til oplysninger indberettet af de cypriotiske myndigheder i april 2010 var nået op på 6,1 % af BNP i 2009 og dermed lå over traktatens referenceværdi på 3 % af BNP. Den offentlige bruttogæld ventedes at nå op på 62 % af BNP i 2010, hvilket er over traktatens referenceværdi på 60 % af BNP.
            
            
               (2)Samme dato rettede Rådet på grundlag af en henstilling fra Kommissionen i overensstemmelse med traktatens artikel 126, stk. 7, og artikel 3, stk. 4, i Rådets forordning (EF) nr. 1467/97 en henstilling til Cypern med henblik på at bringe situationen med et uforholdsmæssigt stort underskud til ophør senest i 2012. Rådets henstilling blev offentliggjort.
            
            
               (3)Den 27. januar 2011 konkluderede Kommissionen på basis af de oplysninger, der forelå på daværende tidspunkt, at Cypern havde truffet foranstaltninger, der sikrede passende fremskridt i retning af en korrektion af det uforholdsmæssigt store underskud inden for den af Rådet fastsatte frist. Den 11. januar 2012 bekræftede Kommissionen igen, at Cypern havde truffet virkningsfulde foranstaltninger i retning af en rettidig og holdbar korrektion af det uforholdsmæssigt store underskud.
            
            
               (4)De cypriotiske myndigheder anmodede om finansiel støtte fra Den Europæiske Union, de medlemsstater, der har euroen som valuta, og Den Internationale Valutafond (IMF) med henblik på at støtte genopretningen af bæredygtig økonomisk vækst i Cypern. Den 25. april 2013 rettede Rådet en afgørelse til Cypern om specifikke foranstaltninger til genoprettelse af finansiel stabilitet og bæredygtig vækst
                  2
               . Sideløbende hermed blev der gennem den europæiske stabilitetsmekanisme (ESM) stillet en finansiel støttefacilitet til rådighed for Cypern. I den forbindelse indgik de cypriotiske myndigheder og Kommissionen på vegne af ESM et aftalememorandum om specifikke økonomisk-politiske betingelser den 26. april 2013.
            
            
               (5)Den 16. maj 2013 konkluderede Rådet i overensstemmelse med artikel 3, stk. 5, i Rådets forordning (EF) nr. 1467/97, at der var truffet virkningsfulde foranstaltninger, men at uventede negative økonomiske forhold havde gjort sig gældende med store ugunstige virkninger for de offentlige finanser efter vedtagelsen af henstillingen i 2010. Rådet fandt derfor, efter en henstilling fra Kommissionen, at betingelserne i artikel 3, stk. 5, i forordning (EF) nr. 1467/97 var opfyldt, og rettede efter traktatens artikel 126, stk. 7, en revideret henstilling til Cypern med henblik på at bringe situationen med et uforholdsmæssigt stort underskud til ophør senest i 2016. 
            
            
               (6)Den 6. september 2013 konkluderede Kommissionen, at Cypern havde truffet virkningsfulde foranstaltninger for at korrigere det uforholdsmæssigt store underskud senest i 2016 som henstillet af Rådet den 16. maj 2013.
            
            
               (7)I henhold til artikel 10, stk. 2, litra a), i forordning (EU) nr. 472/2013 var Cypern fritaget fra at foretage indberetninger som led i proceduren i forbindelse med uforholdsmæssigt store underskud, og foretog i stedet indberetninger i forbindelse med sit makroøkonomiske tilpasningsprogram.
            
            
               (8)I marts 2016 afsluttede Cyperns sit treårige makroøkonomiske tilpasningsprogram, som omfattede gennemførelsen af en ambitiøs reformdagsorden og bidrog til at sikre finansiel stabilitet, forbedre de offentlige finanser og genoprette en bæredygtig vækst.
            
            
               (9)I henhold til artikel 4 i protokollen om proceduren i forbindelse med uforholdsmæssigt store underskud, der er knyttet som bilag til traktaterne, tilvejebringer Kommissionen de data, der skal benyttes til anvendelse af proceduren. Som led i anvendelsen af denne protokol skal medlemsstaterne indberette oplysninger om det offentlige underskud og den offentlige gæld samt andre relaterede variabler til Kommissionen to gange årligt, nemlig inden den 1. april og inden den 1. oktober, jf. artikel 3 i Rådets forordning (EF) nr. 479/2009
                  3
               . 
            
            
               (10)Ophævelse af en afgørelse om, at der foreligger et uforholdsmæssigt stort underskud, sker ved en afgørelse vedtaget af Rådet på basis af de indberettede oplysninger. Desuden bør en afgørelse om eksistensen af et uforholdsmæssigt stort underskud alene ophæves, hvis Kommissionens prognoser viser, at underskuddet ikke vil overstige traktatens referenceværdi på 3 % af BNP i løbet af prognoseperioden
                  4
               .
            
         
         
            
               (11)På basis af de data, som Kommissionen (Eurostat) har fremlagt i overensstemmelse med artikel 14 i forordning (EF) nr. 479/2009 efter indberetningen fra Cypern i april 2016, og på grundlag af stabilitetsprogrammet for 2016 og Kommissionens forårsprognose 2016 kan der drages følgende konklusioner:
            
            
               
                  –I 2015 udgjorde det offentlige underskud 1,0 % af BNP, og det lå dermed under traktatens referenceværdi på 3 % af BNP et år før den af Rådet fastsatte frist. Denne forbedring kan tilskrives bestræbelserne på finanspolitisk konsolidering og udfasningen af engangseffekten fra stabiliseringsforanstaltningerne i finanssektoren i 2014 på underskuddet.
               
               
                  –Ifølge stabilitetsprogrammet for 2016, som blev fremlagt af de cypriotiske myndigheder den 13. maj 2016, vil underskuddet udgøre 0,4 % af BNP i 2016 og 0,5 % af BNP i 2017. Ifølge Kommissionens forårsprognose 2016 ventes en samlet saldo på -0,4 % af BNP i 2016 og 0 % i 2017 under forudsætning af uændret politik. Underskuddet forventes således at forblive under traktatens referenceværdi på 3 % af BNP i løbet af prognoseperioden.
               
               
                  –Kommissionen anslår, at den strukturelle saldo, dvs. den konjunkturkorrigerede offentlige saldo uden engangs- og andre midlertidige foranstaltninger, er forbedret med 6,6 % af BNP i perioden 2013-2015.
               
               
                  –Den offentlige bruttogældskvote steg fra 102,5 % i 2013 til 108,9 % i 2015 som følge af den offentlige støtte til finanssektoren og et fald i det nominelle BNP. Ifølge Kommissionens forårsprognose 2016 vil den offentlige bruttogæld forblive stabil i 2016 og falde til 105,4 % af BNP i 2017, hovedsageligt som følge af en stigning i det nominelle BNP.
               
            
            
               (12)Fra 2016, dvs. året efter korrektionen af det uforholdsmæssigt store underskud, er Cypern underlagt den forebyggende del af stabilitets- og vækstpagten og bør nærme sig den mellemfristede budgetmålsætning i et rimeligt tempo, herunder overholde udgiftsbenchmarket og gøre tilstrækkelige fremskridt i retning af overholdelse af gældskriteriet i overensstemmelse med artikel 2, stk. 1a, i forordning (EF) nr. 1467/97. Det lader i den forbindelse til, at Cypern ventes at opfylde sin mellemfristede målsætning i 2016, mens der forventes en vis afvigelse i 2017. Der ventes en forværring af Cyperns strukturelle saldo, der er kraftigere end tilladt under overgangsbestemmelsen vedrørende gældskriteriet. Der vil være behov for yderligere foranstaltninger i 2017.
            
            
               (13)I henhold til traktatens artikel 126, stk. 12, skal en rådsafgørelse om et uforholdsmæssigt stort underskud ophæves, når det uforholdsmæssigt store underskud i den pågældende medlemsstat efter Rådets opfattelse er blevet korrigeret.
            
            
               (14)Efter Rådets opfattelse er det uforholdsmæssigt store underskud i Cypern blevet korrigeret, og afgørelse 2010/401/EU bør derfor ophæves —
            
            
               VEDTAGET DENNE AFGØRELSE:
            
            
               Artikel 1
            
            
               Ud fra en samlet vurdering kan det konkluderes, at situationen med et uforholdsmæssigt stort underskud i Cypern er blevet korrigeret.
            
            
               Artikel 2
            
            
               Afgørelse 2010/401/EU ophæves.
            
            
               Artikel 3
            
            
               Denne afgørelse er rettet til Republikken Cypern.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  Rådets afgørelse 2010/401/EU af 13. juli 2010 om et uforholdsmæssigt stort underskud i Cypern (EUT L 186 af 20.7.2010, s. 30).
               
               
                  
                     (2)
                  Rådets afgørelse 2013/236/EU af 25. april 2013 rettet til Cypern om specifikke foranstaltninger til genoprettelse af finansiel stabilitet og bæredygtig vækst (EUT L 141 af 28.5.2013, s. 32).
               
               
                  
                     (3)
                  Rådets forordning (EF) nr. 479/2009 af 25. maj 2009 af om gennemførelse af den protokol om proceduren i forbindelse med uforholdsmæssigt store underskud, der er knyttet som bilag til traktaten om oprettelse af Det Europæiske Fællesskab (EUT L 145 af 10.6.2009, s. 1).
               
               
                  
                     (4)
                  I overensstemmelse med "Specifikationer om gennemførelsen af stabilitets- og vækstpagten og retningslinjer for stabilitets- og konvergensprogrammernes indhold og form" af 3. september 2012. Se også
                     
                  
                     http://ec.europa.eu/economy_finance/economic_governance/sgp/pdf/coc/code_of_conduct_en.pdf